РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/136-17

14. јул 2017. године

Б е о г р а д

З А П И С Н И К

35. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 14. ЈУЛА 2017. ГОДИНЕ

 Седница је почела у 10,08 часова.

 Седницом је председавао Ђорђе Комленски, председник Одбора.

 Седници су присуствовали чланови Одбора: Бојан Торбица, Крсто Јањушевић, Јасмина Обрадовић, заменик члана Весне Марковић, Александра Мајкић, Јелена Жарић Ковачевић, Србислав Филиповић, Војин Вујић, заменик члана Петра Петровића, Балинт Пастор, Наташа Вучковић, заменик члана Гордане Чомић, Дејан Шулкић, Саша Радуловић, Зоран Красић и Весна Николић Вукајловић.

 Седници нису присуствовали чланови Одбора: Неђо Јовановић, Мирољуб Станковић и Бајро Гегић, као ни њихови заменици.

 Седници су присуствовали народни посланици: Горан Ћирић, представник Посланичке групе Демократска странка, Марко Ђуришић, представник Посланичке групе Социјалдемократска странка-Народни покрет Србије, Вјерица Радета и Мирослава Станковић Ђукић представнице Посланичке групе Српска радикална странка.

 Седници су присуствовали предложени кандидати за Заштитника грађана: Екатерина Маринковић, дипломирани правник, предлог Посланичке групе Српска Радикална странка; Милош Јанковић, вршилац функције Заштитника грађана, заједнички предлог Посланичке групе Демократска странка и Посланичке групе Социјалдемократска странка- Народни покрет Србије; Зоран Пашалић, дипломирани правник, заједнички прдлог Посланичке групе: Српска напредна странка, Покрет социјалиста-Народна сељачкастранка - Уједињена сељачка странка, Сосијалистичка партија Србије, Социјалдемократска партија Србије, Јединствена Србија, Партија уједињених пензионера Србије, и Савез војвођанских Мађара- Партија за демократско деловање и Војин Биљић, адвокат, предлог Посланичке групе Доста је било.

 На предлог председника Одбора, већином гласова (са 11 гласова за и двоје није гласало ) је усвојен предложен дневни ред.

Д н е в н и р е д:

1. Утврђивање Предлога за избор Заштитника грађана.

 Пре преласка на одлучивање о тачки дневног реда, уводно излагање о утврђивању Предлога за избор Заштитника грађана поднео је председник Одбора Ђорђе Комленски, истакавши да је: Послничка група Српска радикална странка предложила кандидата за Заштитника грађана Екатерину Маринковић, дипломираног правника; Посланичка група Демократска странка и Посланичка група Социјалдемократска странка-Народни покрет Србије заједнички предложиле кандидата за Заштитника грађана Милоша Јанковића, вршиоца функције Заштитника грађана; Посланичке групе: Српска напредна странка, Покрет социјалиста-Народна сељачкастранка-Уједињена сељачка странка, Сосијалистичка партија Србије, Социјалдемокрартка партија Србоје, Јединствена Србија, Партија уједињених пензионера Србије, и Савез војвођанских Мађара- Партија за демократско деловање заједнички предложила кандидата за Заштитника грађана Зорана Пашалића, дипломираног правника и Посланичка група Доста је било предложила кандидата за Заштитника грађана Војина Биљића, адвоката.

 Прва тачка дневног реда. Утврђивање Предлога за избор Заштитника грађана.

 У дискусији по овој тачки дневног реда учествовали су: чланови Одбора Зоран Красић, Саша Радуловић, Србислав Филиповић, Наташа Вучковић, заменик члана, Крсто Јањушевић и Ђорђе Комленски, председник Одбора; народни посланици Горан Ћирић, представник Посланичке групе Демократска странка, Марко Ђуришић, представник Посланичке групе Социјалдемократска странка-Народни покрет Србије и Вјерица Радета представник Посланичке групе Српска радикална странка.

 Након излагања чланова Одбора и народних посланика, представника посланичких група које су поднеле предлог за избор Заштитника грађана , кандидати су се представили члановима Одбора својом биографијом.

 Затим су се за реч јавили Дејан Шулкић, Саша Радуловић, чланови Одбора, Наташа Вучковић, заменик члана Одбора, Вјерица Радета, народни посланик, представник Посланичке групе СРС, Србислав Филиповић, члан Одбора, Вјерица Радета (реплицирала је члану Одбора Србиславу Филиповићу), Србислав Филиповић (реплицирао је Вјерици Радети) и Зоран Красић, члан Одбора.

 У наставку дискусије а на предлог Ђорђа Комленског, председника Одбора, кандидати су изнели разлоге зашто су прихватили да буду прдложени за кандидата за Заштитника грађана.

 После излагања кандидата за реч се јавио Саша Радуловић, члан Одбора који је указао на повреду члана 75. Пословника а објашњење је дао Ђорђе Комленски, председник Одбора са констатацијом да члана Одбора мора да опомене због некоректног понашања, након чега је закључио расправу, затворио дискусију и обавестио чланове Одбора да Одбор предлаже само једног кандидата; да чланови Одбора имају право да свој глас дају само једном кандидату и да редослед гласања иде према поднетим предлозима посланичких група

За предлог да се за Заштитника грађана, предложи кандидат Екатерина Маринковић, који је поднела посланичка група Српска радикална странка, дана 22. фебрура 2017. године , од 14 присутних чланова Одбора, двоје је гласало за, један против а 11 није гласало.

За предлог да се за Заштитника грађана, предложи заједнички кандидат Милош Јанковић, који је поднела Посланичка група Демократска странка и Посланичка група Социјалдемократска странка- Народни покрет Србије, дана 11. јула 2017. године од 14 присутних чланова Одбора, један је гласао за, двоје против а 11 није гласало.

 За предлог да се за Заштитника грађана, предложи заједнички кандидат Зоран Пашалић, који су поднеле Посланичке групе: Српска напредна странка, Покрет социјалиста-Народна сељачкастранка-Уједињена сељачка странка, Сосијалистичка партија Србије, Социјалдемократска партија Србије, Јединствена Србија, Партија уједињених пензионера Србије, и Савез војвођанских Мађара- Партија за демократско деловање, дана 13. јула 2017. године од 14 присутних чланова Одбора, девет је гласало за, један против а четири није гласало.

 За предлог да се за Заштитника грађана, предложи кандидат Војин Биљић, који је поднела Посланичка група Доста је било, дана 13. јула 2017. године од 14 присутних чланова Одбора, један је гласао за а 13 није гласало.

 Одбор за уставна питања и законодавство Народне скупштине, на седници одржаној 14. јула 2017. године, утврдио је Предлог одлуке о избору Заштитника грађана да се за Заштитника грађана бира Зоран Пашалић, на основу члана 4. Закона о Заштитнику грађана („Службени гласник РС“, бр. 79/05 и 54/07) и чл. 48. став 1. алинеја осма и 203. Пословника Народне скупштине („Службени гласник РС“, број 20/12-пречишћен текст).

 Одбор за уставна питања и законодавство одлучио је да поднесе Народној скупштини Предлог одлуке о избору Заштитника грађана, на разматрање по хитном поступку.

 Одбор је одлуку донео већином гласова (са девет гласова за, два против и троје није гласало).

 За представника Одбора на седници Народне скупштине, одређен је председник Одбора, Ђорђе Комленски.

 Седница је завршена у 13,24 часова.

 Саставни део записника чине стенографске белешке.

СЕКРЕТАР ПРЕДСЕДНИК

др Радоје Церовић Ђорђе Комленски